CELEX: 32012H0724(18)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 ta’ Malta u li twassal opinjoni tal-Kunsill dwar il-Programm ta’ Stabbiltà ta’ Malta, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/61
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 ta’ Malta u li twassal opinjoni tal-Kunsill dwar il-Programm ta’ Stabbiltà ta’ Malta, 2012-2015
   2012/C 219/18
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politiki tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi, u dawk dwar l-impjiegi nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma ta’ Malta għall-2011 u ta l-opinjoni tiegħu dwar il-Programm ta’ Stabbiltà aġġornat ta’ Malta għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx lil Malta bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu ta’ politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien involut kif dovut fis-Simestru Ewropew, f’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex jiggarantixxi l-istabbiltà finanzjarja, il-konsolidazzjoni fiskali u l-azzjoni li tħeġġeġ it-tkabbir. Huwa enfasizza l-ħtieġa li tkun segwita konsolidazzjoni fiskali differenzjata, li tiffavorixxi t-tkabbir, li l-ekonomija jerġa’ jkollha kondizzjonijiet normali għas-self, li jiġu promossi t-tkabbir u l-kompetittività, li jiġu indirizzati l-qgħad u l-konsegwenzi soċjali tal-kriżi, u li tiġi mmodernizzata l-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin sabiex jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fit-30 ta’ April 2012, Malta ressqet il-Programm ta’ Stabbiltà tagħha għall-2012 li jkopri l-perijodu bejn l-2012 u l-2015 u, fit-23 ta’ April 2012, il-Programm Nazzjonali ta’ Riforma tagħha għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Abbażi tal-valutazzjoni tal-Programm ta’ Stabbiltà skont ir-Regolament (KE) Nru 1466/97, il-Kunsill jaħseb li x-xenarju makroekonomiku sottostanti għall-projezzjonijiet baġitarji huwa ottimistiku, speċjalment lejn l-aħħar snin tal-perijodu tal-programm meta mqabbel mat-tkabbir potenzjali kif stmat mill-Kummissjoni. L-objettiv tal-istrateġija baġitarja spjegata fil-Programm ta’ Stabbiltà, huwa li d-defiċit gradwalment jitnaqqas għal 0,3 % tal-PDG fl-2015, wara l-korrezzjoni ppjanata tad-defiċit eċċessiv fl-2011. Il-Programm ta’ Stabbiltà jikkonferma l-objettiv ta’ terminu medju (OTM) baġitarju preċedenti ta’ pożizzjoni bbilanċjata f’termini strutturali, li għandha tintlaħaq lil hinn mill-perijodu tal-programm. L-OTM jirrifletti b’mod xieraq ir-rekwiżiti tal-Patt ta’ Stabbiltà u Tkabbir. Hemm riskji li r-riżultati tad-defiċit ikunu agħar minn dawk previsti, minħabba: (i) dħul iktar baxx minħabba x-xenarju makroekonomiku kemxejn ottimistiku; (ii) infiq żejjed possibbli fin-nefqa primarja attwali; u (iii) ir-ristrutturar li għaddej bħalissa tal-linja nazzjonali tal-ajru (Air Malta) u s-sitwazzjoni finanzjarja tal-fornitur tal-enerġija (Enemalta). Abbażi tal-bilanċ baġitarju strutturali (ikkalkolat mill-ġdid) (5), il-progress annwali lejn l-OTM huwa ppjanat li jkun f’konformità mal-valur referenzjarju ta’ 0,5 % tal-PDG fil-Patt ta’ Stabbiltà u Tkabbir.
               Bl-użu tal-identifikazzjoni mill-Kummissjoni tal-miżuri ta’ darba inklużi fil-miri baġitarji, il-progress medju lejn l-OTM huwa kemxejn ogħla (¾ % tal-PDG) iżda mifrux b’mod tassew mhux uniformi, bl-ebda progress fl-2012 segwit minn sforz ta’ 1¼ % fl-2013. Skont l-informazzjoni mogħtija fil-Programm ta’ Stabbiltà, ir-rata ta’ tkabbir tan-nefqa tal-gvern, meta jitqiesu l-miżuri diskrezzjonali tad-dħul, tkun konformi mal-valur referenzjarju għan-nefqa tal-Patt ta’ Stabbiltà u Tkabbir tul il-perijodu tal-programm. Ir-riskji għall-miri baġitarji jimplikaw, madankollu, li l-aġġustament medju lejn l-OTM jista’ jsir iktar bil-mod milli jkun meħtieġ. Wara massimu ta’ 72 % tal-PDG fl-2011, fil-Programm ta’ Stabbiltà huwa ppjanat li l-proporzjon tad-dejn gross tal-gvern ġenerali se jibda jonqos u li se jilħaq 65,3 % tal-PDG fl-2015 (jibqa’ ’l fuq mill-valur ta’ referenza tat-Trattat ta’ 60 % tal-PDG).
               Skont il-pjanijiet fil-Programm ta’ Stabbiltà, Malta qed tagħmel progress suffiċjenti biex tilħaq il-valur referenzjarju għat-tnaqqis tad-dejn tal-Patt ta’ Stabbiltà u Tkabbir fl-aħħar tal-perijodu ta’ tranżizzjoni (2015), iżda din il-valutazzjoni hija suġġetta għal riskji minħabba li l-proporzjon tad-dejn jista’ jkun ogħla minn dak previst, fid-dawl tal-possibbiltà li jkun hemm defiċits ogħla u iktar aġġustamenti bejn il-fondi u l-flussi. Il-qafas baġitarju ta’ terminu medju ta’ Malta għadu mhux vinkolanti u dan jimplika orizzont ta’ pjanar fiskali relattivament qasir. Il-Programm ta’ Stabbiltà iħabbar li l-Gvern qed jikkunsidra li jirriforma l-proċedura baġitarja annwali, inklużi l-kalendarji, u li jintroduċi regola fiskali li tkun inkorporata fil-Kostituzzjoni, inklużi mekkaniżmi korrettivi u dawk ta’ monitoraġġ, b’konformità mal-bidliet reċenti fil-qafas ta’ governanza taż-żona tal-euro.
            
         
               (11)
            
            
               Fir-rigward tas-sostenibbiltà fit-tul tal-finanzi pubbliċi, Malta hija proġettata li jkollha żieda fit-tul fl-infiq relatat mal-età li hija konsiderevolment ogħla mill-medja tal-UE. Rata baxxa ħafna ta’ attività għall-ħaddiema iktar avvanzati fl-età, inklużi n-nisa iktar avvanzati fl-età; età ta’ waqfien mix-xogħol relattivament baxxa; u l-użu ta’ skemi ta’ rtirar kmieni jżidu mal-ambitu tal-isfida. Grupp indipendenti ta’ Ħidma dwar il-Pensjonijiet ressaq proposti għal riforma ulterjuri fil-pensjonijiet f’Diċembru 2010, inkluża rabta bejn ir-rata ta’ rtirar u t-tul mistenni tal-għomor, kif ukoll l-introduzzjoni ta’ pilastri addizzjonali għas-sistema tal-pensjonijiet. Dan kien is-suġġett ta’ konsultazzjoni mal-partijiet interessati imma l-Gvern għadu ma ħabbarx il-pożizzjoni tiegħu. Barra minn hekk, il-Programm Nazzjonali ta’ Riforma ma jipproponix strateġija komprensiva ta’ tixjiħ attiv. Filwaqt li jiġu nnutati l-miżuri introdotti minn Malta biex jiġi miġġieled ix-xogħol mhux dikjarat, il-fatt li dan għadu jsir ukoll joħloq riskju li jkun hemm pressjoni mhux dovuta fuq is-sostenibbiltà tal-finanzi pubbliċi.
            
         
               (12)
            
            
               Ir-ristrutturazzjoni tal-ekonomija ta’ Malta ħolqot nuqqas ta’ qbil bejn id-domanda u l-provvista tal-ħiliet, li hija intensifikata minn rata baxxa ta’ parteċipazzjoni b’suċċess fl-edukazzjoni terzjarja u rata għolja ta’ nies li jħallu l-iskola kmieni. Jeħtieġ li jinżammu l-isforzi biex jittejbu r-rabtiet bejn is-sistema edukattiva u l-ħtiġijiet tas-suq tax-xogħol biex jiġi żgurat li jinkisbu riżultati li jdumu. Huwa mistenni li Malta tippreżenta strateġija li tindirizza t-tluq kmieni mill-iskola sal-aħħar tal-2012. Barra minn hekk, ma hemm l-ebda sistema komprensiva għall-ġbir u l-analiżi tal-informazzjoni dwar dan il-fenomenu.
            
         
               (13)
            
            
               Malta għad għandha rata baxxa ta’ parteċipazzjoni fis-suq tax-xogħol tagħha għan-nisa u l-ħaddiema iktar avvanzati fl-età. Malta qed tieħu passi biex terġa’ ddaħħal lin-nisa fil-forza tax-xogħol filwaqt li tagħraf id-diffikultajiet marbuta ma’ nisa iktar avvanzati fl-età. Madankollu, id-distakk bejn is-sessi fl-impjiegi huwa partikolarment negattivi għan-nisa, l-iktar minħabba n-nuqqas ta’ provvediment suffiċjenti ta’ kura tat-tfal affordabbli u faċilitajiet aċċessibbli għal wara l-iskola, flimkien ma’ nuqqas ta’ interess għat-teħid ta’ miżuri tajbin għall-familja bħall-ħin tax-xogħol flessibbli u t-telexogħol.
            
         
               (14)
            
            
               Malta għadha waħda mill-ftit Stati Membri b’sistema ġeneralizzata ta’ indiċjar tal-pagi. Filwaqt li l-mekkaniżmu fih fatturi li potenzjalment itaffu l-impatt tiegħu, huwa jinkludi riskju ta’ spirali tal-pagi mal-prezzijiet, partikolarment minħabba li l-prezzijiet importati mhumiex esklużi mill-indiċi u dan jista’ jkun ta’ xkiel għall-kompetittività, speċjalment f’setturi b’ħafna ħaddiema. L-awtoritajiet wettqu proċess ta’ reviżjoni, iżda r-riżultati għadhom mhumiex disponibbli, u d-dibattitu dwar proposti konkreti għal riforma għadu jrid jinbeda.
            
         
               (15)
            
            
               Il-provvista tal-enerġija f’Malta għadha dipendenti kważi kompletament miż-żejt importat, filwaqt li l-kontribut tas-sorsi ta’ enerġija rinnovabbli għadu marġinali. Tariffi għolja tal-elettriku jistgħu jxekklu l-kompetittività tal-impriżi ż-żgħar u ta’ daqs medju f’Malta. L-indirizzar tan-nuqqasijiet fl-effiċjenza tal-enerġija jista’ jirriżulta fil-vantaġġ doppju li tittejjeb il-kompetittività filwaqt li jinkisbu l-miri tal-enerġija u tal-klima. F’dawn l-oqsma ttieħdu għadd ta’ inizjattivi bħall-inkoraġġiment tal-ġenerazzjoni tal-enerġija fotovoltajka u l-iżvilupp ta’ parkijiet eoliċi, l-iżvilupp ta’ konnessjoni tal-elettriku ma’ Sqallija u l-promozzjoni tal-użu ta’ karozzi effiċjenti fil-fjuwil. Madankollu, għadu kmieni wisq biex wieħed jara l-impatt eventwali ta’ dawn l-inizjattivi, għalhekk l-implimentazzjoni tagħhom għandha tkun sorveljata mill-qrib.
            
         
               (16)
            
            
               Is-sistema bankarja f’Malta hija kbira ħafna meta tqabbilha mad-daqs tal-ekonomija, bl-assi totali jammontaw għal madwar 800 % tal-PDG. Id-daqs innifsu tas-settur jimplika li xkiel għall-istabbiltà finanzjarja jista’ jħalli impatt sproporzjonat fuq l-ekonomija domestika. It-tnaqqis fir-ritmu ekonomiku globali ġab miegħu żieda fis-self problematiku, li madankollu ma kienx akkumpanjat minn żieda fil-provvediment għalih. B’mod partikolari l-esponiment qawwi għas-suq immobiljari, li huwa responsabbli għal nofs is-self kollu għar-residenti domestiċi, huwa sors ta’ vulnerabbiltà speċjalment peress li ma tistax tiġi eskluża korrezzjoni oħra ‘l isfel fil-prezzijiet tal-proprjetà, filwaqt li jista’ jkun hemm provvista żejda ta’ unitajiet tad-djar.
            
         
               (17)
            
            
               Malta ħadet għadd ta’ impenji skont il-Patt Euro Plus. L-impenji, u l-implimentazzjoni tal-impenji ppreżentati fl-2011, jikkonċernaw it-titjib fil-kompetittività, it-tkabbir fl-impjiegi u t-trawwim tas-sostenibbiltà tal-finanzi pubbliċi. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet ittieħed kont tar-riżultati ta’ din il-valutazzjoni.
            
         
               (18)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta’ Malta. Hija vvalutat il-Programm ta’ Stabbiltà u l-Programm Nazzjonali ta’ Riforma. Hija mhux biss ħadet kont tar-rilevanza tagħhom għall-politika fiskali u soċjoekonomika sostenibbli f’Malta iżda wkoll tal-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha fil-qafas tas-Semestru Ewropew huma riflessi fir-rakkomandazzjonijiet (1) sa (6) hawn taħt.
            
         
               (19)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (6) hija riflessa b’mod partikolari fir-rakkomandazzjoni (1) hawn taħt,
            
         B’DAN JIRRAKKOMANDA li Malta tieħu azzjoni fil-perijodu 2012-2013 sabiex:
   
               1.
            
            
               Issaħħaħ l-istrateġija baġitarja fl-2012 permezz ta’ miżuri addizzjonali permanenti, sabiex tiżgura li jkun hemm progress adegwat lejn l-OTM u li żżomm id-defiċit taħt it-3 % tal-PDG mingħajr rikors lejn miżuri ta’ darba. Tkompli l-konsolidazzjoni fiskali b’pass xieraq, wara li jseħħ dan, sabiex tagħmel progress suffiċjenti lejn l-OTM, inkluż li tilħaq il-valur referenzjarju għan-nefqa, kif ukoll lejn konformità mal-valur referenzjarju għat-tnaqqis tad-dejn, billi tispeċifika il-miżuri konkreti bħala sostenn għall-miri tad-defiċit mill-2013, filwaqt li tkun lesta li tieħu miżuri addizzjonali f’każ ta’ telf. Timplimenta, sa tmiem l-2012, qafas fiskali multiannwali bbażat fuq ir-regoli u vinkolanti. Iżżid il-konformità fiskali u tiġġieled l-evażjoni tat-taxxa, u tnaqqas l-inċentivi fir-rigward tal-livelli tad-dejn fit-tassazzjoni korporattiva.
            
         
               2.
            
            
               Tieħu azzjoni, mingħajr iktar dewmien, biex tiżgura s-sostenibbiltà fit-tul tas-sistema tal-pensjonijiet, inkluż b’żieda fl-età effettiva tal-irtirar, inkluż permezz ta’ aċċellerazzjoni sinifikanti taż-żieda progressiva fl-età statutorja tal-irtirar meta mqabbla mal-leġiżlazzjoni preżenti u permezz ta’ rabta ċara bejn l-età statutorja tal-irtirar u l-istennija tal-għomor, u miżuri li jħeġġu t-tfaddil għal pensjoni privata. Tieħu miżuri sabiex iżżid il-parteċipazzjoni ta’ ħaddiema iktar avvanzati fl-età fil-forza tax-xogħol u tiskoraġġixxi l-użu ta’ skemi ta’ rtirar kmieni.
            
         
               3.
            
            
               Tieħu passi sabiex tnaqqas ir-rata għolja ta’ tluq kmieni mill-iskola. Iżżomm l-isforzi politiċi fis-sistema edukattiva biex tqabbel il-ħiliet mitluba mis-suq tax-xogħol. Ittejjeb il-provvista u l-affordabilità ta’ ċentri tal-kura tat-tfal u ta’ barra mill-iskola, bl-għan li jitnaqqas id-distakk bejn is-sessi fl-impjiegi.
            
         
               4.
            
            
               Tieħu l-passi neċessarji ulterjuri biex tirriforma, f’konsultazzjoni mas-sħab soċjali u f’konformità mal-prattiki nazzjonali, is-sistema ta’ negozjar tal-pagi u l-indiċjar tal-pagi, sabiex dawn jirriflettu aħjar l-iżviluppi fil-produttività tal-ħaddiema, u tnaqqas l-impatt tal-prezzijiet tal-importazzjonijiet fuq l-indiċi.
            
         
               5.
            
            
               Sabiex titnaqqas id-dipendenza ta’ Malta fuq iż-żejt impurtat, iżżid l-isforzi biex tippromwovi l-użu effiċjenti tal-enerġija u żżid il-proporzjon tal-enerġija ġġenerata minn sorsi rinnovabbli, billi timmonitorja bir-reqqa l-mekkaniżmi eżistenti ta’ inċentiv u tipprijoritizza t-tkomplija tal-iżvilupp tal-infrastruttura, inkluż billi tinbena konnessjoni tal-elettriku ma’ Sqallija.
            
         
               6.
            
            
               Biex issaħħaħ is-settur bankarju, għandha tieħu miżuri biex tnaqqas ir-riskji potenzjali li jirriżultaw mill-esponiment kbir għas-suq immobiljari. Tieħu miżuri biex tkompli ssaħħaħ id-dispożizzjonijiet f’każ ta’ telf minn indeboliment.
            
         
      Magħmul fi Brussell, l-10 ta' Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 bid-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 215, 21.7.2011, p. 10.
   
      (4)  ĠU L 306, 23.11.2011, p. 25.
   
      (5)  Il-bilanċ nett tal-miżuri ta’ darba u dawk temporanji aġġustat b’mod ċikliku, ikkalkulat mill-ġdid mis-servizzi tal-Kummissjoni fuq il-bażi tal-informazzjoni mogħtija fil-programm, bl-użu ta’ metodoloġija li dwarha ntlaħaq ftehim komuni.
   
      (6)  Skont l-Artikolu 5(2) tar-Regolament (KE) Nru 1466/97.